Bolt doop seuns Thunder, Saint Leo | Netwerk24
DAG 8: Jamaikaanse blitse maak dit 1, 2, 3
Dit is Dag 8 van die Tokio-Spele en Jamaika se vroue oorheers die eindronde van die 100 m. Volg al die jongste nuus en die aksie by die Tokio-Spele hier.
Bolt doop seuns Thunder, Saint Leo
22 Junie 2021 05:41
Usain Bolt het sy tweelingseuns Thunder en Saint Leo gedoop.
Usain Bolt, wenner van agt Olimpiese goue medaljes. Foto: Getty Images
Die BBC berig die Jamaikaanse naelloop-koning het die naweek Vadersdag gebruik om bekend te maak dat hy en sy lewensmaat, Kasi Bennett, weer ouers geword het.
Die paartjie blyk aanhangers te wees van vreemde name en hul dogter, wat in Mei 2020 gebore is, heet Olympia Lightning Bolt.
Saint Leo verwys na die 34-jarige Olimpiese legende se middelnaam en dit is seker onnodig om die naam Thunder te verduidelik.
Bennett het ook 'n foto van die gesin op sosiale media gedeel en sê: "Jy is die rots van hierdie familie en die beste pappa vir ons kinders."
Bolt, 'n wenner van agt Olimpiese goue medaljes, het in 2017 uitgetree, maar word steeds beskou as die beste naelloper van alle tye.
Hy is die wêreldrekordhouer in die 100 m met 'n tyd van 9,58 sekondes.
Bolt en Bennett se keuse om hul kinders se name met woordspeling kleur te gee is soortgelyk aan die beroemde voormalige egpaar Kanye West en Kim Kardashian.
Hul eerste dogter se naam is North West en, soos Bolt en Bennett, het hulle ook 'n kind genaamd Saint.
Bogenoemde se keuses van kindername is egter nie naastenby so vreemd soos die Suid-Afrikaans gebore miljardêr Elon Musk en sy lewensmaat, Grimes, s'n nie.
Dié paartjie se seun heet X Æ A-Xii's, 'n naam wat die internet laat gons het toe dit verlede jaar bekendgemaak is. – Sportredaksie
Meer oor: Olimpiese Spele | Kasi Bennett | Atletiek | Kanye West | Elon Musk | Grimes | Usain Bolt | Kim Kardashian